Κυρίες και κύριοι

Η Αυτοβιογραφία στη μορφή ενός βιβλίου, είναι μια έξοχη αναδόμηση της ζωής και της ιστορίας του Ξενοφώντα Βεργίνη, ενός Μεγάλου Έλληνα , με βαθιές πολιτικές ρίζες και απέραντο σεβασμό απέναντι στη ζωή. Δεν υπάρχει εκ των άνω φωνή αυθεντίας, αλλά μια πολυποίκιλη συλλογή γεγονότων, το υλικό της Ιστορίας καθ’ εαυτήν.

Από τις πρώτες σελίδες, είναι προφανές ότι η συγγραφέας Ιουστίνη Φραγκούλη Αργύρη  έχει αποφασίσει να αντιμετωπίσει κατά μέτωπο το ζήτημα της Ιστορίας, όσον αφορά την προσωπικότητα του Ξενοφώντα Βεργίνη.

Καταγράφονται βιώματα προσωπικά και αναδεικνύονται στιγμές, εικόνες και πρόσωπα που λειτούργησαν ως «μαθήματα ζωής».

﻿ Το βιβλίο στέκει ανάμεσα σε δυο κόσμους με πολλές ζωές, γεμάτες ευχάριστες και δυσάρεστες εναλλαγές, με την Ελλάδα και όλα τα στοιχεία που συναποτελούν τον πολιτισμό της να είναι παρόντα στην οικογένεια, στη μάθηση, στη διασκέδαση. Στην απλοχεριά και στην πολιτική. Στο οδύσσειο πνεύμα , στην αγάπη, στον έρωτα και στο όνειρο.

Με το βιβλίο της, η Ιουστίνη Φραγκούλη Αργύρη  ανοίγει παράθυρα στο χρόνο, αναζητώντας τις βαθιές ρίζες κληρονομιάς, που ο Ξενοφών Βεργίνης μεταλαμπάδευσε πέρα από τον ορίζοντα!

 Πρόκειται για μια κατάθεση στην αγάπη, στην ιστορία, την πολιτική,  αλλά και στο αδάμαστο ελληνικό πνεύμα.

Αν και πρόκειται για αυτοβιογραφία, το βιβλίο: Ξενοφών Βεργίνης - Πέρα από τον ορίζοντα, είναι όσο ποτέ άλλοτε επίκαιρο, γιατί δίνει εκείνες τις στιγμές  και τα χρώματα που δεν εξαγοράζονται με τίποτα άλλο. Παράλληλα, το βιβλίο δεν παύει να είναι αφήγηση ενός Μεγάλου Έλληνα  που ξεπερνάει προκαταλήψεις, φόβους και κανονισμούς, αναζητώντας τις αλήθειες και την ευτυχία, δίχως να λογοκρίνει την ψυχή του που μοιάζει απελευθερωμένη από χρόνο και τόπο. Τα δικά του βιώματα  και οι δικές του  σκέψεις αποτελούν δίδαγμα ότι τίποτα δεν έχει περισσότερη σημασία, όσο ο πλούτος της καρδιάς.

Μέσα από ένα συναρπαστικό ταξίδι γεμάτο γεγονότα και ιστορικά στοιχεία, με κυρίαρχα τη δύναμη της αλήθειας  και την ελεύθερη σκέψη,  ο Ξενοφών Βεργίνης  παρουσιάζεται όπως ακριβώς είναι : σπουδαίος μα συνάμα και δικός μας άνθρωπος!

Είναι ο Έλληνας που χαίρεσαι να τον ακούς, που διδάσκεσαι από τη ζωή του και που στη θωριά του βλέπεις να ενώνονται  η ελληνική σοφία ,  η γενναιοδωρία και η απεριόριστη αγάπη του για τη ζωή και τον άνθρωπο!

Θα έλεγες πως ο άνθρωπος που πέρασε τη ζωή του σκαλίζοντας τις αναμνήσεις του έχει, σήμερα , μια μνήμη δυνατή ή μια διάθεση για ακριβολογία, τουλάχιστο αμβλυμένη!

Να είναι τάχα χωρίς σημασία οι λεπτομέρειες, όσες φαίνονται να κατέχουν μια  μεγάλη έκταση!

Η αυτοβιογραφία του, είναι η αφήγηση μίας διαδρομής, όπου συνδέει τα γεγονότα που έζησε, με τους σημαντικούς ανθρώπους που συνάντησε! Στην ταραχώδη πορεία του βρήκε εμπόδια από απρόθυμους συναδέλφους μέχρι στυγνούς λογοκριτές, αλλά ποτέ δεν έκανε πίσω.

Ο Ξενοφών Βεργίνης ζει, εργάζεται, πολιτεύεται, δημιουργεί ! Όλα αποδίδονται εξαιρετικά από τη συγγραφέα χωρίς αναστολές, με λόγο παρορμητικό.

Το έργο του αποτυπώνεται σε 288 σελίδες, εκτός από το σπουδαίο φωτογραφικό υλικό που παρατίθεται στο τέλος. Το εξώφυλλο του βιβλίου αναπαριστά μια λεπτομέρεια του ανθρώπινου σώματος, συγκεκριμένα το πρόσωπό του , όπου διαφαίνεται η αποφασιστικότητα , η τόλμη και το δραστήριο πνεύμα του,  ενώ η τοποθέτηση της  δεξιάς παλάμης στο πρόσωπό του, θυμίζει τη γενέτειρα γη, καθώς ακουμπά πάνω της και ξαποσταίνει σαν τους ήρωες που Λευκάδα γέννησε και γεννά!

Πρόκειται για ένα έργο πυκνό, πολυπρόσωπο, πολυφωνικό, που διαθέτει τα χαρακτηριστικά ενός ιστορικού μα και αφηγηματικού έργου : χαρακτήρες, ατμόσφαιρα, δραματικές συγκρούσεις και απρόοπτα και ένα ευδιάκριτο ιστορικό πλαίσιο όπου εγκιβωτίζεται η δράση του Ξενοφώντα Βεργίνη  και η εξέλιξη των γεγονότων. Από την αρχή ως το τέλος υπάρχει μια εσωτερική δυναμική, αρθρωμένη πάνω σ’ έναν συμπαγή και συνεκτικό μυθιστορηματικό άξονα. Έτσι, το έργο ως οικονομία και σύνθεση, αλλά και ως μορφή λόγου, αγγίζει την αναγνωστική μας όραση και ευαισθησία.

Η Ιουστίνη Φραγκούλη Αργύρη  με το βιβλίο της αυτό θέλει να φέρει στο φως την αχτίδα  μιας ανθρώπινης ζωής, που κυκλοφορεί ως η Ακρόπολη της Πατρίδας μας , με άλλα λόγια τη μορφή του ΞΒ, του σπουδαίου πολιτικού , του άξιου επιχειρηματία του μοναδικού φίλου που δεν λησμονεί , του γνήσιου Έλληνα .Η σκιαγράφηση του ΞΒ όπως παρουσιάζεται μέσα από τη συμπεριφορά του, τα κίνητρά του, τις παρορμήσεις και τις πράξεις του, φωτίζει τις συντεταγμένες ενός μακρινού παρελθόντος και ορίζει τις αντανακλάσεις της πραγματικότητας του καιρού του.

Η συγγραφέας επιτυγχάνει να αναδείξει την ανθρώπινη διάσταση - καθώς ο ΞΒ είναι έργο ανθρώπινων δυνάμεων και όχι θεών - περικλείοντας στη μορφή του και την εμπειρία ζωής των γονιών του. Έτσι ανασυνθέτει κόμπο κόμπο τον καμβά της προσωπικής περιπέτειας και ζωής τού ΞΒ.

Παράλληλα, το βιβλίο αναθερμαίνει έμμεσα το ενδιαφέρον μας για την πολιτική, αφού εσωτερικεύει την ατμόσφαιρα μιας θερμής πνευματικής και μυσταγωγικής διάθεσης.

Αυτό το στοιχείο είναι, ίσως, μεταξύ άλλων, που αναρρίπισε και τη φλόγα της μυθιστορηματικής έμπνευσης της ΙΦΑ, για να φιλοτεχνήσει τη βιογραφία του ΞΒ,

Κλείνοντας, θα ήθελα να προσθέσω ορισμένες επιπλέον αρετές που προκύπτουν μέσα από τα διάκενα των γραμμών τού έργου.

Η αυτοβιογραφία του ΞΒ ανανεώνει την πίστη μας στην ιδέα και αξία του ανθρώπου, την αγάπη μας για τα δημιουργήματά του, ενώ συγχρόνως τονώνει το αίσθημα της ατομικής και συλλογικής ευθύνης. Πρόκειται για ένα δύσκολο στοίχημα, καθώς οι προσδοκίες από έναν πολιτικό που κάνει ο ίδιος τον απολογισμό του, είναι ξεχωριστές. Γιατί καλείται να φανεί ακριβοδίκαιος, αλλά και γιατί επιτυγχάνει να αφηγείται την εμπειρία του ψύχραιμα και ταυτόχρονα λογοτεχνικά.

 Και ίσως -το πιο σημαντικό- δεν εγκλωβίζεται στη γοητεία τής απλής αναδρομής, παρά συναιρεί τις πιο σημαντικές στιγμές της σε μία γόνιμη παρακαταθήκη για το μέλλον.

Στην μυθιστορηματική γραφή δεν λείπουν οι φιλοσοφικές αναφορές και μια στοχαστική διάθεση, που με τη συνδρομή ενός καλλιεργημένου λόγου, αναζητά τρόπους να διευκρινιστούν ορισμένα θεμελιώδη διαχρονικά ερωτήματα του κόσμου και της ζωής. Αυτά είναι βέβαια ριζικά ερωτήματα - ανάλογα κάθε φορά με το πολιτιστικό συγκείμενο - των οποίων την ιδιαιτερότητα συνειδητοποιούμε, όταν αδυνατούμε να καταλήξουμε σε συμπεράσματα.

Στην αφήγηση προβάλλεται η μορφή του ΞΒ ως «αδιαμφισβήτητη  προσωπικότητα της Πολιτικής και της Ιστορίας » αυτού του τόπου. Ο πειρασμός τής σύγκρισης με το ζοφερό παρόν αναδύεται αυτόματα. Είναι η αναγνώριση της ανάγκης υπεύθυνης ηγεσίας ιδίως σε περιόδους κρίσης.

Η θεμελιώδης αυτή αλήθεια υπαινίσσεται ένα ικανό πολιτικό κεφάλαιο με πολιτική και αισθητική παιδεία, αλλά και εθνική αυτογνωσία, αποφασιστικότητα και συνέπεια στην κορυφή και στη βάση και βαθιά αίσθηση του ιστορικού και συλλογικού χρέους.

Αγαπητοί φίλοι

Η επιτυχία του βιβλίου δεν είναι τόσο, κατά την ταπεινή μου γνώμη, η μυθιστορηματική πλαστικότητα του χαρακτήρα  και η διείσδυση στα μύχια της ψυχής του, ούτε τόσο η αριστοτεχνική πλοκή και η σύνθεση, αλλά κυρίως η αυθεντικότητα αίσθησης την οποία συναισθανόμαστε ως αναγνώστες την ώρα που αποδίδεται με τέχνη και ομορφιά η μυστική γλώσσα των πραγμάτων και το ήθος του ΞΒ. Άλλωστε, γι’ αυτούς που ψάχνουν κάτι γνήσιο και αυθεντικό στην εποχή της εικονικής αποχαύνωσης και της διαδικτυακής ακατάσχετης φλυαρίας, το λογοτεχνικό βιβλίο εξακολουθεί να είναι ένα εξαιρετικό μέσο διανοητικής απόλαυσης, αντίστασης και αφύπνισης.

Είμαστε πράγματι τυχεροί εμείς, που με το βιβλίο της ΙΦΑ, έχουμε την ευκαιρία να κάνουμε αυτό το περιπετειώδες και μαγευτικό ταξίδι μιας ζωής.”